बुटवलमा पाँचौं राष्ट्रिय खुला लन टेनिस प्रतियोगिता सुरु
शनिबारदेखि बुटवलमा सुरु भएको प्रथम मेयर कप तथा पाँचौं राष्ट्रिय खुला लन टेनिस प्रतियोगितामा निरज थापाले विजयी सुरुवात गरेका छन् ।
बुटवल — शनिबारदेखि बुटवलमा सुरु भएको प्रथम मेयर कप तथा पाँचौं राष्ट्रिय खुला लन टेनिस प्रतियोगितामा निरज थापाले विजयी सुरुवात गरेका छन् ।प्रतियोगिताको उद्घाटन खेलमा थापाले ३५ प्लस उमेर समूहमा बुटवलका अनिल सेन्चुरीलाई ६–१, ६–१ को सोझो सेटमा पराजित गरेका हुन् । सोही उमेर समूहमा सन्तोष खत्रीले नवीन श्रेष्ठलाई ६–२, ६–१ कै सोझो सेटमा पराजित गरेका छन् । पहिलो दिन १६ खेल सम्पन्न भएका छन् । ३५ प्लस मेन्स सिगल समूहमा सन्तोष खत्रीले नवीन श्रेष्ठलाई ६–२, ६–१, निरज थापाले अनिल सेन्चुरीलाई ६–१, ६–१ , अनिल शाहीले सबर मियालाई ६–१, ६–०, सन्जय प्रकाश श्रेष्ठले विकास गुरुङलाई ६–०, ६–०, लक्ष्मण तामाङले चुम बिक्रम शाहलाई ६–३, ६–४, राजन पौडेलले सोम रानालाई ६–०, ६–०, सिमान्त गुरुङले प्रकाश राज वाग्लेलाई ६–१, ६–२ को सेटमा पराजित गर्दै दोस्रो चरणमा प्रवेश गरेका छन् ।मेन्स सिगलतर्फ आशिष खड्काले सम्भव बिक्रम शाहलाई ६–४, ६–३, प्रितम परियारले प्रमोद थापालाई ६–०, ६–०, निशान श्रेष्ठले निहालजंग थापालाई ७–६, ६–४, ६–४, विष्णु नेपालीले देवाशीष राउलेलाई ६–२, ६–१, सन्तोष खत्री निजेश महर्जनलाई ६–३, ६–३ को सोझो सेटमा पराजित गरेका छन् । यसैगरी ४५ प्लस मेन्स सिगलमा विश्वास थापाले विष्णु प्रसाद चापागाईंलाई ५–७, ६–२, ११–९ को सेटमा पराजित गरे भने मनोज नेपालले सुनिल श्रेष्ठलाई वाकओभर दिए ।माधव भण्डारीले रामु बिकलाई ६–३, ६–१, नविन चालिसेले मनोज ढुंगानालाई ६–०, ६–० को सेटमा पराजित गर्दै दोस्रो चरणमा प्रवेश गरेका छन् । यसैगरी ३५ प्लस मेन्स डबल्समा अर्जुन गुरुङ र सोम रानाको जोडीले राज गुरुङ र प्रकाशराज वाग्लेको जोडीलाई ६–४, ६–३, अनिल सेन्चुरी र चुम बहादुर शाहको जोडीले सबर मिया र शेषमणी चौधरीलाई ६–१, ६–१ को सोझो सेटमा पराजित गर्दै दोस्रो चरणमा प्रवेश गरेका छन् । प्रतियोगितामा देशभरका राष्ट्रिय खेलाडीहरुबीच १२ इभेन्टमा प्रतिस्पर्धा गराइने छ । पाँच दिनसम्म संचालन हुने प्रतियोगितामा १ सयभन्दा बढी खेलाडीहरु भाग लिएका छन् । संघका अध्यक्ष गोपाल ज्ञवालीका अनुसार पुरुष एकल खुलामा ३५, ४५, ५५ र ६५ वर्षमाथिका खेल हुनेछन् । महिला एकल खुला, पुरुष युगल खुल्ला, महिला युगल खुला एवं पुरुष भेटान्स ३५, ४५, ५५ र ६५ वर्षमाथि गरी १२ इभेन्टमा संचालन हुने छन् । प्रतियोगिताको पुरुष/महिला सिंगलतर्फ उपाधि विजेताले नगद ६०, उपविजेताले ३० र तृतीय दुई खेलाडीले जनही २० हजार रुपैयाँसहित कप, मेडल र प्रमाणपत्रबाट पाउनेछन् । प्रतियोगितामा १८ लाख ७२ हजार ५ सय रुपैयाँ खर्च हुने अनुमान छ ।